Document ID: 32004D0571

KOMISIJAS LĒMUMS
(2004. gada 23. jūlijs)
par klasiskā cūku drudža vakcīnu iepirkšanu Kopienā un par šo vakcīnu krājumu izveidošanu Kopienā
(izziņots ar dokumenta numuru K(2004) 2056)
(Dokuments attiecas uz EEZ)
(2004/571/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārajā jomā (1), un jo īpaši tā 6. panta 2. punktu un 8. panta 2. punktu,
ņemot vērā Padomes 2001. gada 23. oktobra Direktīvu 2001/89/EK par Kopienas pasākumiem klasiskā cūku drudža kontrolei (2), un jo īpaši tās 18. panta 2. punktu,
tā kā:
(1)
Klasiskais cūku drudzis apdraud mājas un savvaļas cūkas (mežacūkas) Kopienā.
(2)
Klasiskā cūku drudža uzliesmojumi mājas cūku novietnēs var novest pie ļoti nopietnām sekām un ekonomiskiem zaudējumiem Kopienā, it sevišķi tad, ja tie notiek rajonos ar augstu cūku skaitu.
(3)
Mājas un savvaļas cūku ārkārtas vakcinēšanas noteikumi un iezīmēšanas definīcija ir noteikta Direktīvā 2001/89/EK.
(4)
Kopienai jau ir krājumā 1 000 000 dzīvu novājinātu vakcīnu devu pret klasisko cūku drudzi.
(5)
Saskaņā ar Komisijas 2002. gada 1. februāra Lēmumu 2002/106/EK par Diagnostikas rokasgrāmatas apstiprināšanu, kurā noteikta diagnostikas kārtība, paraugu ņemšanas metodes un kritēriji laboratorijas pārbaužu vērtēšanai, lai apstiprinātu klasisko cūku drudzi (3), nesen izveidota piemērota diskriminējoša pārbaude, lai atšķirtu vakcinētās cūkas no cūkām, kas dabiskā ceļā inficētas ar klasisko cūku drudža vīrusu. Tādēļ tirdzniecībai Kopienā jau apstiprināto iezīmēšanas vakcīnu izmantošana var tikt paredzēta mājas cūku ārkārtas vakcinēšanas gadījumā.
(6)
Nesenā pieredze sakarā ar klasiskā cūku drudža kontroli Kopienas savvaļas cūkām liek domāt, ka šādu cūku vakcinēšana ar orālo ēsmas vakcīnu palīdzību var būt iedarbīga.
(7)
Lai pastiprinātu Kopienas spēju reaģēt uz klasisko cūku drudzi, nepieciešams iepirkt pietiekamu skaitu iezīmēšanas vakcīnu devu un tādas vakcīnas, kas lietojamas orālas ēsmas veidā, organizēt šo vakcīnu turēšanu krājumā un nodrošināt to ātru pieejamību ārkārtas gadījumā.
(8)
Šajā lēmumā paredzētie pasākumi ir saskaņā ar Pārtikas ķēdes un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
1. Kopienai iespējami drīz jāiepērk 1 800 000 devu iezīmēšanas vakcīnu pret klasisko cūku drudzi.
2. Kopienai jānoorganizē 1. punktā minētās vakcīnas glabāšana un izplatīšana.
2. pants
1. pantā minēto pasākumu maksimālās izmaksas nedrīkst pārsniegt EUR 1 500 000.
3. pants
1. Kopienai iespējami drīz jāiepērk 500 000 devu vakcīnas pret klasisko cūku drudzi, kas paredzēta savvaļas cūkām orālas ēsmas veidā.
2. Kopienai jānoorganizē 1. punktā minētās vakcīnas glabāšana un izplatīšana.
4. pants
3. pantā minēto pasākumu maksimālās izmaksas nedrīkst pārsniegt EUR 500 000.
5. pants
1. panta 2. punktā un 3. panta 2. punktā noteiktie pasākumi Komisijai jāveic sadarbībā ar piegādātājiem, kas tiek izvēlēti konkursa kārtībā.
6. pants
Šis lēmums ir adresēts dalībvalstīm.
Briselē, 2004. gada 23. jūlijā

Labels: 0
4
6